潛亨既見和再作此贈之
作者：鄒浩
朝代：宋

paragraphs: 不作苟見如君平，不以禮屈如樊英。
扊扅堅卧三十載，凛凛風聲人自傾。
墻東墻西過高馬，往往愧汗面發赬。
豈知嗜欲極豺虎，白晝擇肉無厭盈。
有時一飯稔奇禍，他年五鼎還遭烹。
狡兔未滅黄犬在，突兀上蔡空前城。
先生謝去既飽德，鼓腹之趣終難名。
更要我輩集匙筯，風雨不變如鷄鳴。
自憐頭額乏奇表，幾與虀鹽同此生。
不愁捩手遂傾覆，只愁未至聞戞羹。